Mörg okkar nota gamlársdag til að fara yfir það sem liðið er og velta því fyrir sér hvað hefur farið vel og hvað hefur farið illa á árinu sem er að líða . Þannig verður dagurinn að mörgu leyti dagur sjálfsskoðunar . Sum velta því fyrir sér hvernig manneskjur við erum , hvernig við höfum komið fram við annað fólk og hvað mætti betur fara , aðrir skoða efnahagslegan ávinning ársins eða aðra slíka þætti . Hvað svo sem það nú er sem við höfum sett á markmiðalista ársins sem er að líða er ljóst rétt eins og Jesús sagði okkur í textanum sem við heyrðum í dag að ef við ætlum að uppskera þá þurfum við að hlú að því sem við setjum niður , við þurfum að leggja rækt við verkin okkar og gefa þeim áburð til að uppskeran verði eins og við þráum . Á jólunum fæddist frelsarinn og við mannfólkið fengum nýtt tækifæri í lífinu , möguleika á nýrri byrjun . Margir nýta áramótin til að hefja eitthvað nýtt , leggja af vonda siði og taka upp nýja og betri . Mörg okkar ætla til dæmis alveg örugglega að borða hóflegra á nýju ári og hreyfa sig meira en á því sem var að líða . Aðrir ætla að leggja sig fram um að vera betri manneskjur með einum eða öðrum hætti . Þannig getur nýja árið orðið að tímamótum í lífi hvers og eins . Stundum hefur verið sagt að það sé nauðsyn að upplifa erfiðleika til að geta öðlast þroska . Nú er að hefjast nýtt ár , nýtt upphaf með tækifærum til að breyta því sem aflaga hefur farið . Við getum valið það að vera kærleiksríkar manneskjur og valið líf í anda kristinna gilda , valið líf sem tekur mið af Jesú Kristi sem býður okkur nýtt tækifæri á hverjum einasta degi , eins oft og við þurfum . Við getum valið líf þar sem við hlúum að sjálfum okkur og náunganum og þar með getum við valið að blómstra , rétt eins og fíkjutréð sem fær ríkulega næringu , alúð og umhyggju . Gleðilegt nýtt ár og takk fyrir það sem liðið er í Jesú nafni ! Hann sem þyrmdi ekki sínum eigin syni heldur framseldi hann fyrir okkur öll , hvort mundi hann ekki líka gefa okkur allt með honum ? Hver mun gera okkur viðskila við kærleika Krists ? Þá sagði Jesús þeim þessa dæmisögu : „ Maður nokkur átti fíkjutré gróðursett í víngarði sínum . Má vera að það beri ávöxt síðan . Annars skaltu höggva það upp . “